ঢাকা : পদ্মা নদীর পানি বৃদ্ধি ও উজান থেকে নেমে আসা ঢলের পানিতে ঢাকার দোহারে প্রায় ১০ হাজার পরিবার পানিবন্দি। এতে নয়াবাড়ী, মাহমুদপুর ও বিলাশপুর ইউনিয়নের বেশির ভাগ এলাকা বন্যার পানিতে ডুবে গেছে। গত তিনদিনে পদ্মা নদীর পানি বৃদ্ধি পেয়ে তলিয়ে গেছে এসব এলাকার বসতবাড়িসহ ফসলী জমি। বন্যা সতর্কীকরণ কেন্দ্র সূত্রে জানা গেছে, গত দুইদিনে দোহার নবাবগঞ্জে ৫০ সেমি পানি বৃদ্ধি পেয়েছে। যার ফলে প্রতিদিনই ডুবছে নতুন নতুন এলাকা ও ঘরবাড়ি। মাহমুদপুরের বাসিন্দা হান্নান শেখ জানান, সকালে ঘুম থেকে জেগেই দেখি আমার ঘর তলিয়ে গেছে পানিতে। এভাবে পানি বাড়তে থাকলে পরিবার পরিজন নিয়ে অন্যত্র আশ্রয় নিতে হবে। বন্যায় ক্ষতিগ্রস্ত অনেকেই ঘরবাড়ি ছেড়ে উচু স্থানে আশ্রয় নিয়েছেন। দোহার উপজেলা নির্বাহী কর্মকর্তা কেএম আল আমিন বলেন, আমরা দোহারের বন্যা কবলিত বিভিন্ন এলাকা ঘুরে দেখছি। সরকারের ঊর্ধ্বতন কর্তৃপক্ষকে অবগত করেছি। এমপি মহোদয়ও নিয়মিত খোঁজখবর রাখছেন। ক্ষতিগ্রস্ত পরিবারের মধ্যে দ্রুত ত্রাণ কার্যক্রম শুরু করা হবে।